Mann savnet etter boligbrann
Troms politidistrikt ble varslet om brannen klokken 22.26. Huset var overtent da brannmannskapene kom til stedet, skriver Folkebladet. En time senere var boligen nedbrent. Det var natt til fredag ukjent om beboeren, en eldre mann, var i huset da brannen startet, eller om han var et annet sted. Verken brannvesenet eller politiet hadde fram til 2.30-tiden natt til fredag klart å oppnå kontakt med mannen. - Vi har ikke kommet i kontakt med ham, og kan verken utelukke det ene eller det andre, opplyser operasjonsleder Steinar Gudmundsen i Troms politidistrikt til Nordlys. Brannmannskapene var ferdig med etterslukkingen klokken 01.30, og politiet holdt brannvakt resten av natten. Politiet vil sende inn mannskaper i ruinene når branntomten er blitt tilstrekkelig avkjølt. Trolig vil det ikke skje før fredag morgen. Varabrannsjef Sigbjørn Syr i Lenvik opplyser at man natt til fredag ikke hadde noen formening om årsaken til brannen.
Et bolighus brant torsdag kveld ned på Finnsnes i Troms. Nødetatene har ikke fått kontakt med den eldre mannen som bor i huset, og ruinene kan neppe bli gjennomsøkt før fredag morgen.